กรมชลประทาน เฝ้าระวังน้ำหลากเมืองนครศรีธรรมราช ติดตั้งเครื่องสูบน้ำ เครื่องผลักดันน้ำ เร่งระบายน้ำ
นายทวีศักดิ์ ธนเดโชพล รองอธิบดีกรมชลประทาน เปิดเผยว่า ฝนที่ตกหนักอย่างต่อเนื่องในพื้นที่จังหวัดนครศรีธรรมราช ตั้งแต่ช่วงเย็นของวันที่ 28 พฤศจิกายน 2564 ที่ผ่านมา วัดปริมาณฝนสูงสุดที่สถานีนครศรีธรรมราช ตำบลท่าเรือ อำเภอเมืองนครศรีธรรมราช ได้มากถึง 247 มิลลิเมตร(มม.) ทำให้ระดับน้ำในคลองต่างๆ มีแนวโน้มเพิ่มสูงขึ้น ส่งผลให้มีน้ำป่าไหลหลาก และน้ำท่วมขังถนนในเขตเทศบาลนครศรีธรรมราช เนื่องจากระบายไม่ทัน แต่ยังสามารถสัญจรได้ เบื้องต้น กรมชลประทาน ติดตั้งเครื่องสูบน้ำจำนวน 7 เครื่อง และเครื่องผลักดันน้ำจำนวน 18 เครื่อง บริเวณเทศบาลนครนครศรีธรรมราช เพื่อเร่งระบายน้ำออกจากพื้นที่ พร้อมทั้งประสานแจ้งเตือนไปยังหน่วยงานที่เกี่ยวข้อง ให้ประชาสัมพันธ์แจ้งเตือนสถานการณ์น้ำให้ประชาชนรับทราบอย่างทั่วถึงแล้ว